དཔེ་སྐྲུན་གསལ་བཤད།དེ་ཡང་གངས་ཅན་ལྗོངས་ཞེས་ཕྱི་ཡི་བཀོད་པ་ཕུན་སུམ་ཚོགས་པ་ནང་གི་རིག་གཞུང་ཁྱད་དུ་འཕགས་པ་བོད་མགོ་ནག་འཕྲེང་བཟུང་ཚང་གི་རིག་གཞུང་གི་སྲོལ་བཏོད་མཁན་ཐར་ལམ་གྱི་བྱེད་པོ་བོད་ཡུལ་མུན་པའི་གླིང་ན་བྱམས་སེམས་ཀྱི་རྩ་བ་བཙུགས་ཤེས་རིག་གི་སྒྲོན་མེ་སྤར་མཁན་ཞེས་སྤོབས་བའི་ང་རོ་ཕྱི་ནང་གང་ནས་སྒྲོག་ཅིང་དཔའ་ངར་གྱི་མགོ་བོ་སྨད་དོན་མེད་པའི་ངེས་དོན་གྱི་བོད་ལ་བཀའ་དྲིན་ཅན་རྣམ་འདྲེན་བརྒྱད་པ་༧རྒྱལ་བ་གཤེན་རབ་མི་བོ་ཀུན་ལས་རྣམ་པར་རྒྱལ་བ་ཁོང་ཉིད་ཀྱིས་སྔོན་སློབ་པ་ལམ་གྱི་སྐབས་སུ་སེམས་བསྐྱེད་དང་སྨོན་ལམ་རླབས་པོ་ཆེའི་མཐུ་དཔལ་ལས་མངོན་སངས་རྒྱས་པའི་དུས་རྟིང་ལ་གདུལ་དཀའི་སེམས་ཅན་འདུལ་བའི་དོན་དུ་འགྲོ་བ་རང་མཐུན་གྱི་ཆ་ལུགས་སུ་ཡུལ་རྟག་གཟིགས་འོལ་མོ་ལུང་རིང་དུ་ཡབ་རྒྱལ་བོན་ཐོད་དཀར་གྱི་སྲས་སུ་སྐྱེ་བ་བཞེས།དུས་དེ་ནས་བཟུང་བསྟན་དང་འགྲོ་བའི་དོན་དུ་མཛད་འཕྲིན་གྱི་སྣ་ཞགས་རིང་དུ་བསྐྱངས་ཤིང་འགྲོ་བ་མི་ཡི་གཤིས་སྤྱོད་གྱི་ཚུལ་བསྟན་ནས་ཐོས་བསམ་གྱིས་རིག་པའི་རྩལ་སྦྱངས་རྒྱལ་ཁྲིམས་ཀྱིས་འབངས་གསོས།གཞོན་ནུའི་རོལ་རྩེད་དང་དུ་བླངས་ཡང་མཐར་འཁོར་བའི་ཡོ་བྱད་ལ་བློ་ལྡོག་རབ་བྱུང་ངུར་སྨྲིག་གི་ཞིང་ལ་བློ་འཁྲེང་ནས་འཁོར་དང་རྒྱལ་སྲིད་བློས་བཏང་སྟེ་ཟང་ཟིང་གི་འདུ་འཛིས་དབེན་ཞིང་ཉམས་རྟོགས་ངང་གིས་འཕེལ་བའི་དགོན་པར་སེམས་བསྐྱེད་ཀྱི་གཞི་བཏང་ཏིང་འཛིན་གྱིས་རྩིས་བཟུང་ནས་བསྒོམ་པར་མཛད།སྐུ་ཐོག་དེ་ལ་འཇིག་རྟེན་ལ་མཁོ་བའི་བོན་དང་མྱང་འདས་ལ་བསྒྲོད་པའི་བོན་སོགས་ཚང་ལ་མ་ནོར་བ་གྲངས་ལས་འདས་པ་ཞིག་གསུངས་ནས་བློ་ཡང་རབ་ཀྱི་གཤེན་པོ་དག་ལ་བསྟན་པ་རྗེས་བཞག་གི་ཆོ་ག་མཛད་ནས་ཆེ་ཆུང་ལ་ཁྱད་པར་མེད་པར་བྱས་པ་འཇིག་བའི་གཤིས་ལུགས་དང་མཐོ་དམན་ལ་དབྱེ་བ་མེད་པར་མི་རྟག་འཆི་བའི་རང་བཞིན་བསྟན་ཕྱིར་མྱ་ངན་ལས་འདས་པའི་ཚུལ་བསྟན།